Sagredo: “Paterna registra este 2015 la major xifra d’autònoms de l’última dècada amb 4.381 altes”
30/10/2015

# Sagredo: “Paterna registra este 2015 la major xifra d’autònoms de l’última dècada amb 4.381 altes”

[![L'alcalde Paterna junt amb el director general del Centre Europeu d'Empreses Innovadores de València (CEEI), Jesús Casanova](/images/noticias/2015/10/alcalde-casanova.jpg)](/images/noticias/2015/10/alcalde-casanova.jpg)

30.10.2015

L’Alcalde de Paterna ha desvelat esta dada durant la presentació de Focus Innova Pyme Comunidad Valenciana, la jornada de suport a la pime i els emprenedors que se celebrarà a València el pròxim 4 de novembre

L’alcalde de Paterna, Juan Antonio Sagredo, ha destacat hui l’excel•lent evolució del nombre d’autònoms registrats en el municipi que, amb 4.381 persones aconsegueix la xifra rècord dels últims 12 anys i es converteix en la localitat amb major índex d’autoocupació i d’emprenedors de la comarca.

El primer edil ha desvelat esta significativa dada durant la presentació de la macrojornada de suport a la xicoteta empresa i als emprenedors Focus Innova Pyme Comunidad Valenciana que ha tingut lloc este matí en l’Ajuntament de Paterna i a la que també ha assistit el director general del Centre Europeu d’Empreses Innovadores de València (CEEI), Jesús Casanova.

Al llarg de la trobada, l’alcalde també ha subratllat la forta aposta de l’Ajuntament per l’empreniment i, a este respecte, ha explicat que “una mitjana de 800 persones acudeixen cada any al consistori en busca d’assessorament per a iniciar un negoci, dels quals prop de 200 acaben materialitzant-se”.

Juan Antonio Sagredo també ha incidit en que “tots aquells paterners i paterneres que volen emprendre troben en l’Ajuntament de Paterna el suport i assessorament necessari per a culminar eixes aspiracions empresarials”.

“Els motivem, els informem, els assessorem en tot el procés de creació d’una empresa, des del Pla de Viabilitat fins a l’obtenció de finançament per mitjà dels convenis de microcrèdits que tenim firmats amb els bancs”, ha explicat l’alcalde, que s’ha referit també a iniciatives municipals com Paterna, Ciutat d’Empreses, com a instruments clau de suport a l’empreniment.

Així mateix, l’alcalde ha aprofitat la presentació d’este esdeveniment per a destacar l’enorme potencial industrial de Paterna que, amb 5 àrees industrials en què s’assenten 1.400 empreses, conforma una de les ciutats industrials i de servicis més importants de tota Europa.

Finalment, Sagredo ha recordat que des de l’Ajuntament s’està treballant per a crear les condicions necessàries per a revitalitzar el mercat laboral i afavorir el creixement del nombre de pimes i d’emprenedors del municipi.

Per la nostra concentració d’empresa i la gran diversificació de la nostra estructura industrial, som un espai clau per a tots aquells que busquen una oportunitat per a emprendre i crear el seu negoci”, ha conclòs.